Pozdravljen,

v nadaljevanju našega izobraževanja na daljavo bo sledilo tudi preverjanje in ocenjevanje znanja. Pri SLJ bo to šolski spis. Pripravljaj se nanj tako, da boš napisal šolski spis. Navodila so naslednja:

 **ŠOLSKI SPIS: KRUTO OTROŠTVO**

*»Od tistega časa, kar se je bil pri Vrbarjevih rodil domači otrok, postal je tržaški Tomažek velik revež.«*

Prebral si kratko pripoved Tržačan, v kateri Ivan Tavčar pripoveduje o kruti usodi posvojenega otroka. Napiši spis z naslovom *Kruto otroštvo*, v katerem boš vključil naslednjo vsebino: **v uvodu** zapiši svojo misel o krutem otroštvu oz. kakšna je usoda otrok, ki nimajo brezskrbnega otroštva in so zaradi različnih okoliščin prisiljeni živeti življenje, ki si ga ne zaslužijo. Svoje razmišljanje smiselno naveži na besedilo Tržačan.

Postavi se v vlogo tretjeosebnega pripovedovalca in **v jedru** realno predstavi Tomažkovo življenje v Trstu pred posvojitvijo (največ 8 povedi) ter hkrati vključi tudi Tomažkova čustva, doživljanje, razpoloženje. Nato z 2 primeroma natančno predstavi, kakšen je bil odnos Vrbarjevih do Tomažka po Tinčetovem rojstvu. Navedi 3 načine pomoči, s katerimi bi ti Tomažka rešil krutega otroštva.

**V zaključku** zapiši, ali tudi danes živijo Matevži in Marušice – tisti odrasli, ki s svojimi posvojenci ravnajo kruto, nepravično. Kaj meniš o njih? Odgovor natančno utemelji.

Pri pisanju bodi pozoren na ustrezno zgradbo (uvod, jedro, zaključek), besedilo smiselno razčleni (odstavki), upoštevaj načela dobrega sloga ter pravopisno in slovnično pravilnost. Pazi na obliko in pisavo.

Veliko uspeha pri pisanju ti želim.